b'\n_START_ARTICLE_\nMarin Solja\xc4\x8di\xc4\x87\n_START_SECTION_\nZnanstvena karijera\n_START_PARAGRAPH_\nNakon mature u zagreba\xc4\x8dkom MIOC-u (danas XV. gimnazija), od MIT-a dobiva stipendiju za studij na MIT-u, gdje je 1996. diplomirao dva studija: fiziku i elektrotehniku. 1998. zavr\xc5\xa1ava magisterij iz fizike na Sveu\xc4\x8dili\xc5\xa1tu Princeton, pod mentorstvom prof. Franka Wilczeka (dobitnika Nobelove nagrade za fiziku 2004.). 2000. zavr\xc5\xa1ava doktorat na Sveu\xc4\x8dili\xc5\xa1tu Princeton iz fizike, pod mentorstvom prof. Mordechaia Segeva. Iste godine zapo\xc4\x8dinje presti\xc5\xbeni Pappalardo post-doktorski studij na MIT-u. 2003. postaje vode\xc4\x87i istra\xc5\xbeiva\xc4\x8d na MIT-u, a 2005. profesor fizike na MIT-u._NEWLINE_Godine 2006., predstavio je rad pod nazivom \'Be\xc5\xbei\xc4\x8dni nezra\xc4\x8de\xc4\x87i prijenos energije\' koji bi, uspije li se primijeniti i u praksi, u budu\xc4\x87nosti mogao omogu\xc4\x87iti mnogo korisnih primjena jer bi se omogu\xc4\x87io be\xc5\xbei\xc4\x8dni prijenos elektri\xc4\x8dne energije.  _NEWLINE_Marin Solja\xc4\x8di\xc4\x87 stru\xc4\x8dnjak je za elektromagnetske fenomene, a posebice za nelinearnu optiku i nano-fotoniku. Koautor je mno\xc5\xa1tva patenata, i znanstvenih radova u vode\xc4\x87im znanstvenim \xc4\x8dasopisima. Solja\xc4\x8di\xc4\x87 danas \xc5\xbeivi u Bostonu sa suprugom i sinom i vodi uspje\xc5\xa1nu karijeru.\n_START_SECTION_\nBe\xc5\xbei\xc4\x8dni nezra\xc4\x8de\xc4\x87i prijenos energije\n_START_PARAGRAPH_\nU \xc4\x8dasopisu "Science" objavljeno je 7. lipnja 2007. godine, da je Marin Solja\xc4\x8di\xc4\x87 sa suradnicima u praksi izveo prvi eksperiment be\xc5\xbei\xc4\x8dnog nezra\xc4\x8de\xc4\x87eg prijenosa energije, u kojem su iz strujne mre\xc5\xbee pomo\xc4\x87u dviju zavojnica udaljenih dva metra uspjeli upaliti \xc5\xbearulju od 60 W. Zavojnice su ugo\xc4\x91ene na rezonantnu frekvenciju od 10 MHz, a magnetsko polje kojim se energija prenosi samo slabo utje\xc4\x8de na ljude, ure\xc4\x91aje i objekte koji nisu u rezonanciji. Prenijeto je 40% energije.'